बागपत से बंबई तक के सफ़र में सत्यपाल सिंह ने नारी-अत्याचार के पता नहीं कैसे-कैसे रूपों से निगाहें मिलाई-चुराई होंगी। कनिष्ठ पुलिस अफ़सर के तौर पर उन्होंने नासिक से अपनी नौकरी शुरू की। बुल्ढाना, नागपुर, गढ़चिरौली, पुणे, कोंकण, कहां-कहां नहीं रहे। कुछ वक़्त सीबीआई में भी गुज़ारा है। सो, उन्नाव-मामला सीबीआई के हवाले हो जाने के बाद अगर सत्यपाल सिंह की यह राय सामने आई कि ऐसे ज़्यादातर मामले झूठे होते हैं तो हम क्या समझें? प्रसंगवश आपको यह बताना भी ज़रूरी लगता है कि ये वही सत्यपाल सिंह हैं, जिनके मुंबई के निजी मकान में वेश्यावृत्ति का अड्डा पकड़ा गया था। मकान उन्होंने किराए पर दे रखा था। सब को किराए पर मकान देने से पहले किराएदार का सत्यापन करा लेने की सलाह देने वाले पुलिस महकमे के मुखिया ने ऐसा किया था या नहीं, कौन पूछता? ये वही सत्यपाल सिंह हैं, जो पुलिस-सेवा में जाने से पहले दरअसल वैज्ञानिक बनना चाहते थे और जिन्होंने कुछ महीने पहले देश-दुनिया का ज्ञानवर्द्धन करते हुए ऐलान किया था कि मानव-विकास का डॉर्विन-सिद्धांत पूरी तरह ग़लत है।